Ego Andreas, Oscariensis decanus, notum fieri cupio quod Guido de Orsan, dictus prepositus, in mea presentia et coram multis aliis, recognovit se jam pridem dedisse et concessisse Deo et Beate Marie Cistercii et fratribus ibidem Deo servientibus, in perpetuam elemosinam, quicquid umquam habuit in pratis que dicuntur de Laclee, sicut in presenti Cistercienses ea possident. Et predictus Guido, pro jam dicta donatione et concessione, habuit quindecim libras stephaniensium et unum sextarium frumenti. Perronica vero, uxor jam dicti Guidonis, habuit unam vaccam pro concessione quam fecit de eisdem pratis. Stephanus autem, primogenitus eorum, pro concessione et laudatione quam fecit de eadem re, habuit unum runcinum. Martellus vero et Robelinus, clericus, illud idem similiter laudaverunt et habuerunt sotulares. Quod ut majorem obtineat firmitatem ad petitionem utriusque partis hoc scriptum feci fieri et sigilli mei testimonio confirmavi. Actum anno Domini Mo CCo XXIIIIo, mense augusti.